The Postman (film)

***The Postman*** er et amerikansk post-apokalyptisk episk actiondrama fra 1997 regissert av Kevin Costner. Costner spiller selv hovedrollen, mens andre viktige roller spilles av Will Patton, Larenz Tate, Olivia Williams og James Russo. Manus er basert på David Brins roman med samme tittel fra 1985.

Filmen ble langt på vei slaktet av kritikerne og ble også en publikumsmessig fiasko. Den ble tildelt hele fem Razzie Awards, blant annet for «verste film», «verste regi» og «verste hovedrolle» (Alle tre til Costner). Den ble også nominert i klassen «tiårets verste film», men den prisen ble i 2000 tildelt *[[Showgirls]]*.

Filmen minner litt om *[[Waterworld]]*, der Costner også spiller en navnløs nomadisk helt på vandring i en sivilisasjon som har kollapset.

## Handling
Handlingen finner sted i år 2013, noen år etter en ny og ødeleggende amerikansk borgerkrig har lagt det meste av landet i ruiner. Det finnes ingen veier, ingen telefoner og det som en gang var USA er redusert til noen små, isolerte landsbyer og samfunn. Gordon Krantz er en landstryker som reiser rundt på egen hånd og livnærer seg ved å spille en Shakespeare-inspirerte enmanns-teaterstykker. Hans fredelige tilværelse får imidlertid en brå slutt da han blir fanget og tvangsvervet til en militant og bevæpnet fraksjon som kaller seg Holnists. Gruppen ledes av den karismatiske General Bethlehem, som livnærer seg og sine ved å plyndre landsbyer og fange menn som tvinges til å bli hans soldater. Etter en tid klarer Gordon å flykte og snubler underveis over levningene av en død postmann. Han tar med seg postvesken og uniformen hans, og tar en ny identitet som "The Postman". I denne nye skikkelsen reiser han rundt og bløffer seg inn i landsbyer for å få mat, men løgnen vokser over hodet på ham, og folk begynner å sende post til venner og slektninger de ikke har sett på mange år. Snart bygges det opp et provisorisk postvesen. Dette ser Holnistene på som en trussel mot sin maktbase og erklærer derfor krig mot de som involverer seg.

## Om filmen
;Anmelderne
Filmen ble svært dårlig mottatt av amerikanske kritikere, noe som gjenspeiles i at den har fått så lite som 9% på Rotten Tomatoes og 29% på Metacritic. Den amerikanske filmanmelderen Roger Ebert gav den bare 1,5 av 4 stjerner. Anmelderen i det amerikanske tidsskriftet Variety var blant dem som var mest positiv omtale (selv om den også der var blandet), mens anmelderne i Entertainment Weekly, Washington Post og The New York Times gav den hard medfart.

Anmelderen på det norske nettstedet CINERAMA gav den terningkast tre i 1999 og skrev følgende kommentar: «Manuset er flaut. Det har med den opplagte kjærlighetshistorien, det lar Postmannen bli nasjonalhelt og få egen statue, "de onde" er unødvendig brutale og tåpelige. Skuespillerprestasjonene er heller ikke mye å skrive hjem om. Noen av scenene i begynnelsen er omtrent like troverdige som Mentos-reklamene, men det kommer seg litt etter hvert. Den eneste som utmerker seg i noen grad er lederen for Holnistene, som faktisk har litt glimt i øyet. Tom Petty gjør også en grei figur som en postapokalyptisk utgave av seg selv. Det som gjør at The Postman likevel får en såpass god karakter er den tekniske biten. Det er mange godt produserte scener, flotte kulisser og landskapsscener, imponerende nybyggerbyer, og for så vidt bra actionscener også».

;Publikum
Den innbrakte kun $17,6 millioner i USA, og havnet dermed på en 93.-plass over de meste innbringende filmene i USA i 1997. Produksjonskostnadene var på ca $80 millioner.

;Annet
Filmen ble ikke satt opp på norske kinoer, men ble lansert på video i august 1998.

## Rollebesetning

## Referanser


## Eksterne lenker
*